《自阜平县过大派山二百里抵五台游览成咏》
明代·姚广孝

阜平从西来，大山与连谷。层冈历千重，一涧过百曲。

剑铓露远峰，练色纾寒瀑。虎迹屡惊人，鸟道长仄足。

霞光闪危峤，云气冱崇麓。乱蝉咽阴吹，幽禽响佳木。

断径鸣孤猱，平坡走群鹿。万蘤杂红紫，众叶纷青绿。

木皮野客衣，石广山氓屋。遐方日寻胜，空林暮投宿。

漫游知自许，纵览厌所欲。会当登五台，清凉我心目。

作者简介：（1335—1418）苏州府长洲人，幼名天禧。年十四度为僧，名道衍，字斯道。通阴阳术数。洪武中从燕王至北平，住持庆寿寺，而常居府中，时时屏人语。建文时劝王举兵。为王策划战守机宜。辅世子居守，守御甚固。成祖即位，论功第一，拜太子少师，复其姓，赐名广孝，而不肯蓄发，常居僧寺。监修《太祖实录》，与修《永乐大典》。工诗。谥恭靖。有《逃虚子集》(亦名《姚少师集》)。